Likumprojekts

**Grozījumi likumā "Par nodokļiem un nodevām"**

Izdarīt likumā "Par nodokļiem un nodevām" (Latvijas Republikas Saeimas un Ministru Kabineta Ziņotājs, 1995, 7. nr.; 1996, 15. nr.; 1997, 24. nr.; 1998, 2., 18., 22., 24. nr.; 1999, 24. nr.; 2000, 11. nr.; 2001, 3., 8., 12. nr.; 2002, 2., 22. nr.; 2003, 2., 6., 8., 15., 22. nr.; 2004, 9. nr.; 2005, 2., 11. nr.; 2006, 1., 9., 13., 20., 24. nr.; 2007, 3., 7., 12. nr.; 2008, 1., 6., 13. nr.; 2009, 2., 11., 13., 15. nr.; Latvijas Vēstnesis, 2009, 200., 205. nr.; 2010, 91., 101., 131., 151., 157., 178., 183., 206. nr.; 2011, 68., 80., 85., 169. nr.; 2012, 24., 50., 56., 109., 157., 186., 199., 203. nr.; 2013, 61., 92., 187., 194., 232. nr.; 2014, 6., 51., 119., 189., 204., 214., 220., 257. nr.; 2015, 29., 68., 118., 190., 208., 230., 245., 248., 251. nr.; 2016, 2., 91., 241., 254. nr.; 2017, 5., 75., 124., 128., 156., 236., 242. nr.; 2018, 36., 197., 225. nr.; 2019, 10., 75., 118., 214., 240., 259A. nr.; 2020, 46. nr.) šādus grozījumus:

1. Papildināt 1. pantu ar 35. un 36. punktu šādā redakcijā:

"35)**saimnieciskās darbības ieņēmumu konts** –konts, kas atbilst Maksājumu pakalpojumu un elektroniskās naudas likumā noteiktajam terminam "maksājumu konts" un kuru nodokļu maksātājs izmanto vienkāršotā nodokļa samaksai;

36)**vienkāršotais nodokļa samaksas risinājums** –speciāls nodokļa aprēķināšanas, ieturēšanas un uzskaites risinājums, kas piemērojams šajā likumā noteiktajā kārtībā, ievērojot konkrētā nodokļa likuma nosacījumus."

2. Papildināt likumu ar XVII nodaļu šādā redakcijā:

"**XVII nodaļa**

**Vienkāršotais nodokļa samaksas risinājums**

**146. pants. Vienkāršotā nodokļa samaksas risinājuma izmantošanas nosacījumi**

(1) Vienkāršoto nodokļa samaksas risinājumu piemēro, lai no saimnieciskās darbības ietvaros gūtajiem ieņēmumiem aprēķinātu, ieturētu un uzskaitītu nodokļa maksājumus un pārskaitītu tos vienotajā nodokļu kontā šajā nodaļā noteiktajā kārtībā.

(2) Vienkāršoto nodokļa samaksas risinājumu var izmantot tikai tāda nodokļa aprēķināšanā un iekasēšanā, kuram tā izmantošanu paredz konkrētā nodokļa likums.

(3) Nodokļu maksātājam, kurš izmanto vienkāršoto nodokļa samaksas risinājumu:

1) ir pienākums nodrošināt, ka visi ar saimniecisko darbību saistītie ieņēmumi tiek ieskaitīti vai iemaksāti saimnieciskās darbības ieņēmumu kontā;

2) ja tas ievēro šajā likumā un konkrētā nodokļa likumā noteiktos vienkāršotā nodokļa samaksas risinājuma izmantošanas nosacījumus:

a) nav jāiesniedz šajā likumā vai konkrēto nodokļu likumos paredzētās nodokļu un informatīvās deklarācijas,

b) pašam nav jāaprēķina maksājamā nodokļa summa un jāveic nodokļa samaksa;

3) neaprēķina nokavējuma naudu par nodokļa samaksas termiņa kavējumu, ja vienkāršotā nodokļa samaksas risinājuma ietvaros nodoklis nav aprēķināts, ieturēts un pārskaitīts vienotajā nodokļu kontā no nodokļu maksātāja neatkarīgu iemeslu dēļ.

(4) Nodokļu maksātājs par saimnieciskās darbības ieņēmumu kontu var pieteikt kontu, kas atbilst šādiem kritērijiem:

1) tas Maksājumu pakalpojumu un elektroniskās naudas likuma izpratnē klasificējams kā maksājumu konts, bet nav patērētāja pamatkonts;

2) tas atvērts kredītiestādē vai dalībvalsts kredītiestādes filiālē Latvijā, kura saviem klientiem piedāvā saimnieciskās darbības ieņēmumu konta lietošanas pakalpojumu (turpmāk šajā nodaļā – kredītiestāde).

(5) Nodokļu maksātājam, izņemot šā likuma 148. panta ceturtajā daļā minēto gadījumu, viena nodokļa režīma piemērošanai vienlaikus ir tikai viens saimnieciskās darbības ieņēmumu konts. Vienu saimnieciskās darbības ieņēmumu kontu vienlaikus var izmantot dažādu nodokļu režīmu (ar vienādu nodokļu likmi) piemērošanai, ja konkrētā nodokļa likums paredz šādu iespēju.

**147. pants. Vienkāršotā nodokļa samaksas risinājuma darbības uzsākšanas un izbeigšanas kārtība**

(1) Nodokļu maksātājam, ievērojot konkrētā nodokļa likumā noteikto, ir tiesības pieteikties vienkāršotā nodokļa samaksas risinājuma izmantošanai, iesniedzot Valsts ieņēmumu dienesta elektroniskās deklarēšanas sistēmā iesniegumu strukturētu datu formā, norādot saimnieciskās darbības ieņēmumu konta numuru, kredītiestādi, kura atvērusi šo kontu, un plānoto datumu tā darbības uzsākšanai vienkāršotā nodokļa samaksas risinājuma ietvaros. Nodokļu maksā­tājs, ievērojot vienu no šādiem nosacījumiem atbilstoši situācijai, iesniegumu iesniedz:

1) vienlaikus ar iesniegumu, lai reģistrētos kā konkrētā nodokļa maksātājs, ja persona nav reģistrēta Latvijas Republikas Uzņēmumu reģistrā vai Valsts ieņēmumu dienesta nodokļu maksātāju reģistrā un nav reģistrēta kā konkrētā nodokļa maksātājs;

2) ne vēlāk kā piecas darbdienas pirms konkrētā nodokļa likumā noteiktā vienkāršotā nodokļa samaksas risinājuma uzsākšanas brīža, ja nodokļu maksātājs ir reģistrēts Latvijas Republikas Uzņēmumu reģistrā vai Valsts ieņēmumu dienesta nodokļu maksātāju reģistrā un vēlas uzsākt vienkāršotā nodokļa samaksas risinājuma piemērošanu tā nodokļa iekasēšanā un aprēķināšanā, kuram vienkāršotā nodokļa samaksas risinājuma izmantošanu paredz konkrētā nodokļa likums.

(2) Valsts ieņēmumu dienests informē kredītiestādi, kura atbilstoši iesniegumā norādītajam sniedz nodokļu maksātājam saimnieciskās darbības ieņēmumu konta pakalpojumu, par datumu, ar kuru attiecīgo kontu var sākt izmantot vienkāršotā nodokļa samaksas risinājumam, vienas darbdienas laikā pēc nodokļu maksātāja:

1) kā konkrētā nodokļa maksātāja reģistrācijas – ja persona uz iesnieguma iesniegšanas dienu nav reģistrēta Latvijas Republikas Uzņēmumu reģistrā vai Valsts ieņēmumu dienesta nodokļu maksātāju reģistrā un kā konkrētā nodokļa maksātājs;

2) pārreģistrācijas par konkrētā nodokļa maksātāju – ja nodokļu maksātājs uz iesnieguma iesniegšanas dienu ir reģistrēts Latvijas Republikas Uzņēmumu reģistrā vai Valsts ieņēmumu dienesta nodokļu maksātāju reģistrā, bet maina piemērojamo nodokļa režīmu;

3) iesnieguma saņemšanas – ja nodokļu maksātājs uz iesnieguma iesniegšanas dienu ir reģistrēts Latvijas Republikas Uzņēmumu reģistrā vai Valsts ieņēmumu dienesta nodokļu maksātāju reģistrā, kā arī reģistrēts kā konkrētā nodokļa maksātājs un vēlas uzsākt vienkāršotā nodokļa samaksas risinājuma izmantošanu.

(3) Kredītiestāde divu darbdienu laikā pēc šā panta otrajā daļā noteiktās informācijas saņemšanas nosūta Valsts ieņēmumu dienestam paziņojumu, ar kuru apstiprina, ka uzsāk nodokļa ieturēšanu un ieskaitīšanu vienotajā nodokļu kontā, un paziņo par datumu, kad kontu var sākt izmantot vienkāršotā nodokļa samaksas risinājumam, vai informē Valsts ieņēmumu dienestu par atteikumu īstenot minētās darbības, norādot atteikuma iemeslu.

(4) Valsts ieņēmumu dienests vienas darbdienas laikā pēc šā panta trešajā daļā minētā paziņojuma saņemšanas Valsts ieņēmumu dienesta elektroniskās deklarēšanas sistēmā paziņo nodokļu maksātājam, ka uzsāk vienkāršotā nodokļa samaksas risinājuma izmantošanu, norādot uzsākšanas datumu. Ja Valsts ieņēmumu dienests atsaka vai aptur saimnieciskās darbības ieņēmumu konta izmantošanu vienkāršotā nodokļa samaksai, par to vienas darbdienas laikā attiecīgi no iesnieguma vai kredītiestādes informācijas saņemšanas paziņo nodokļu maksātājam, norādot atteikuma vai apturēšanas iemeslu.

(5) Vienkāršoto nodokļa samaksas risinājumu var piemērot arī saimnieciskās darbības ieņēmumiem, kas gūti periodā no nodokļu maksātāja reģistrēšanas par saimnieciskās darbības veicēju un konkrētā nodokļa maksātāju līdz brīdim, kad, ievērojot Valsts ieņēmumu dienesta paziņojumu, uzsāk vienkāršotā nodokļa samaksas risinājuma piemērošanu, ja ir izpildīti šādi nosacījumi:

1) nodokļu maksātājs iesniegumu par vienkāršotā nodokļa samaksas risinājuma piemērošanu Valsts ieņēmumu dienestā iesniedz vienlaikus ar iesniegumu par reģistrēšanos par saimnieciskās darbības veicēju un konkrētā nodokļa maksātāju;

2) saimnieciskās darbības ieņēmumi 10 dienu laikā no vienkāršotā nodokļa samaksas risinājuma uzsākšanas datuma ieskaitīti vai iemaksāti saimnieciskās darbības ieņēmumu kontā.

**148. pants. Vienkāršotā nodokļa samaksas risinājuma piemērošanas atteikums, risinājuma darbības apturēšanas, izbeigšanas un izmaiņu veikšanas kārtība**

(1) Vienkāršotā nodokļa samaksas risinājuma izmantošanu Valsts ieņēmumu dienests atsaka vai aptur, ja konstatē vismaz vienu no šādiem kritērijiem:

1) atbilstoši konkrētā nodokļa likuma nosacījumiem nodokļu maksātājs nav tiesīgs izmantot vienkāršoto nodokļa samaksas risinājumu;

2) kredītiestāde neapstiprina attiecīgā konta (nodokļu maksātāja iesniegumā norādītā saimnieciskās darbības ieņēmumu konta) izmantošanu vienkāršotā nodokļa samaksas risinājumam vai paziņo par tā izmantošanas apturēšanu, ja ir spēkā vismaz viens no šādiem nosacījumiem:

 a) nodokļu maksātāja norādītais konts ir uzskatāms par pamatkontu Maksājumu pakalpojumu un elektroniskās naudas likuma izpratnē,

b) nodokļu maksātāja norādītais konts ir slēgts vai tiek slēgts,

c) kompetentā iestāde ir noteikusi ierobežojumus maksājumu veikšanai no maksājumu konta.

(2) Ja iestājas kāds no šā panta pirmās daļas 2. punktā minētajiem gadījumiem, kredītiestāde vienas darbdienas laikā paziņo Valsts ieņēmumu dienestam un nodokļu maksātājam datumu, ar kuru Valsts ieņēmumu dienestam ir pienākums apturēt vienkāršotā nodokļa samaksas risinājuma piemērošanu nodokļu maksātāja saimnieciskās darbības ieņēmumu kontam, un ar šo datumu pārtrauc nodokļa ieturēšanu vienkāršotā nodokļa samaksas risinājuma ietvaros.

(3) Šā panta pirmās daļas 2. punkta "c" apakšpunktā minētais gadījums neattiecas uz ierobežojumiem, kas piedziņas procesā noteikti ar Valsts ieņēmumu dienesta vai zvērinātu tiesu izpildītāju Kredītiestāžu likuma 66.1 pantā noteiktajiem rīkojumiem. Ja par nodokļu maksātāju ir saņemti minētie rīkojumi, kredītiestāde attiecīgo rīkojumu izpildi no saimnieciskās darbības ieņēmumu konta īsteno pēc nodokļa ieturēšanas šā likuma 149. pantā noteiktajā kārtībā.

(4) Nodokļu maksātājam ir tiesības mainīt saimnieciskās darbības ieņēmumu kontu uz citu šādu kontu tajā pašā vai citā kredītiestādē, nodrošinot vienkāršotā nodokļa samaksas risinājuma un nodokļa iekasēšanas nepārtrauktību. Nodokļu maksātājs trīs darbdienas pirms saimnieciskās darbības ieņēmumu konta maiņas iesniedz iesniegumu strukturētu datu formā Valsts ieņēmumu dienesta elektroniskās deklarēšanas sistēmā. Valsts ieņēmumu dienests, ievērojot šā likuma 147. panta otrajā daļā noteikto saskaņošanas kārtību, pēc attiecīgās kredītiestādes apstiprinājuma saņemšanas maina saimnieciskās darbības ieņēmumu kontu, informējot to kredītiestādi, kura nodokļu maksātājam sniedza un kura sniegs saimnieciskās darbības ieņēmumu konta pakalpojumu, par izmaiņām nodokļu maksātāja saimnieciskās darbības ieņēmumu konta izmantošanā, norādot izmaiņu datumu. Nodokļa iekasēšanas nepārtrauktība ir uzskatāma par nodrošinātu arī tad, ja, mainot kontu, īslaicīgi (ne ilgāk par trīs darbdienām) viena nodokļa režīma piemērošanai vienlaikus ir divi saimnieciskās darbības konti, kuriem tiek piemērots vienkāršotais nodokļa samaksas risinājums.

(5) Nodokļu maksātājam, ievērojot konkrētā nodokļa likumu, ir tiesības izbeigt vienkāršotā nodokļa samaksas risinājuma piemērošanu saimnieciskās darbības ieņēmumu kontam, iesniedzot iesniegumu strukturētu datu formā Valsts ieņēmumu dienesta elektroniskās deklarēšanas sistēmā trīs darbdienas pirms plānotās vienkāršotā nodokļa samaksas risinājuma piemērošanas izbeigšanas saimnieciskās darbības ieņēmumu kontam. Valsts ieņēmumu dienests vienas darbdienas laikā pēc nodokļu maksātāja iesnieguma saņemšanas paziņo nodokļu maksātājam par vienkāršotā nodokļa samaksas risinājuma piemērošanas izbeigšanu saimnieciskās darbības ieņēmumu kontam, norādot izbeigšanas datumu, un par to informē arī kredītiestādi, kura sniedz nodokļu maksātājam saimnieciskās darbības ieņēmumu konta pakalpojumu.

(6) Ja nodokļu maksātājs, kuram piemērots vienkāršotais nodokļa samaksas risinājums, izbeidz saimniecisko darbību, vienkāršotā nodokļa samaksas risinājuma piemērošanu izbeidz ar datumu, kad Valsts ieņēmumu dienests apstiprina nodokļu maksātāja paziņojumu par saimnieciskās darbības izbeigšanu. Valsts ieņēmumu dienests vienas darbdienas laikā pēc tam, kad apstiprināts nodokļu maksātāja paziņojums par saimnieciskās darbības izbeigšanu, informē kredītiestādi, kura sniedza nodokļu maksātājam saimnieciskās darbības ieņēmumu konta pakalpojumu, par vienkāršotā nodokļa samaksas risinājuma piemērošanas izbeigšanu saimnieciskās darbības ieņēmumu kontam, norādot izbeigšanas datumu.

**149. pants. Nodokļa aprēķināšana un ieturēšana vienkāršotā nodokļa samaksas risinājuma** **ietvaros**

(1) Sākot ar vienkāršotās nodokļa samaksas risinājuma darbības uzsākšanas datumu, kredītiestāde no katra saimnieciskās darbības ieņēmumu kontā ienākošā maksājuma, kas veido minētā konta kredīta apgrozījumu, nekavējoties dara nepieejamu nodokļu maksātājam (turpmāk šajā nodaļā – rezervē) summu, kas aprēķināta, ievērojot konkrētā nodokļa likumā šim nodokļu režīmam piemērojamo nodokļa likmi, kuru Valsts ieņēmumu dienests paziņojis kredītiestādei. Ja konkrētā nodokļa likums attiecīgajam nodokļu režīmam paredz piemērot dažādas nodokļa likmes, Valsts ieņēmumu dienests kredītiestādei paziņo šim nodokļu režīmam maksimāli piemērojamo nodokļa likmi.

(2) Kredītiestāde katru dienu līdz pulksten 12.00 informē Valsts ieņēmumu dienestu par nodokļu maksātāja saimnieciskās darbības ieņēmumu konta iepriekšējās dienas kredīta apgrozījumu.

(3) Valsts ieņēmumu dienests, saņemot šā panta otrajā daļā noteikto informāciju par kredīta apgrozījumu, līdz tās pašas dienas pulksten 24.00 informē attiecīgo kredītiestādi par nodokļa apmēru, kas ieskaitāms vienotajā nodokļa kontā.

(4) Kredītiestāde nekavējoties, bet ne vēlāk kā nākamajā darbdienā pēc tam, kad saņemta Valsts ieņēmumu dienesta informācija par nodokļa apmēru, veic šādas darbības:

1) nosūta informāciju Valsts ieņēmumu dienestam par ieturētā nodokļa apmēru, kas konkrētajā dienā tiks pārskaitīts vienotajā nodokļu kontā, sadalījumā pa nodokļu maksātājiem;

2) ieskaita vienotajā nodokļu kontā nodokli atbilstoši Valsts ieņēmumu dienesta šā panta trešajā daļā sniegtajai informācijai. Kredītiestāde nodokli pārskaita vienā maksājumā kā visu tās klientu nodokļu maksājumu kopsummu, kuri izmanto saimnieciskās darbības kontu, ievērojot šādus nosacījumus:

a) visi nodokļu maksājumi ir ieturēti par vienu un to pašu datumu,

b) katra pārskaitāmā nodokļa maksājuma apmērs ir vienāds ar Valsts ieņēmumu dienesta šā panta trešajā daļā sniegtajā informācijā norādīto nodokļa apmēru,

c) maksājuma uzdevumā ir norādīta informācija, lai identificētu nodokļa maksājumus, kuri pārskaitīti, un nodokļu maksātājus, no kuriem nodoklis ieturēts;

3) atbrīvo saimnieciskās darbības ieņēmumu kontā rezervētos naudas līdzekļus, kuri atbilstoši Valsts ieņēmumu dienesta kredītiestādei sniegtajai informācijai pārsniedz nodokļa apmēru, kas konkrētajā dienā ieskaitāms vienotajā nodokļu kontā.

(5) Kredītiestāde šā panta pirmajā daļā minēto rezervāciju atceļ, ja ir izpildīts vismaz viens no šādiem nosacījumiem:

1) četrpadsmit dienu laikā no šā panta otrajā daļā noteiktās informācijas nosūtīšanas no Valsts ieņēmumu dienesta nav saņemta šā panta trešajā daļā minētā informācija par nodokļa apmēru;

2) laika posmā no naudas summas rezervēšanas līdz informācijas saņemšanai no Valsts ieņēmumu dienesta attiecīgajam kontam uzlikts šā likuma 148. panta pirmās daļas 2. punkta "c" apakšpunktā minētais ierobežojums, kas liedz maksājuma veikšanu no šī konta. Kredītiestāde šajā gadījumā atceļ summu rezervāciju, vienlaikus nosūtot informāciju Valsts ieņēmumu dienestam.

(6) Ja kredītiestādei kā maksājumu pakalpojumu sniedzējai uzlikts šā likuma 148. panta pirmās daļas 2. punkta "c" apakšpunktā minētais ierobežojums, kas liedz maksājuma veikšanu, kredītiestāde nekavējoties (neatkarīgi no tā, vai ir saņemta Valsts ieņēmumu dienesta informācija par nodokļa apmēru) pārskaita rezervēto nodokļa summu vienotajā nodokļu kontā, vienlaikus nosūtot informāciju Valsts ieņēmumu dienestam.

(7) Nodokļa apmēru, kas rezervējams un ieskaitāms vienotajā nodokļa kontā, aprēķina, noapaļojot līdz tuvākajam centam, ņemot vērā trešo zīmi aiz komata. Ja trešā zīme aiz komata ir no 0 līdz 4, tad centa vērtība nemainās. Ja trešā zīme aiz komata ir no 5 līdz 9, tad cents tiek noapaļots par vienu uz augšu.

(8) Nodokļu maksātājs aprēķina, deklarē un maksā nodokli konkrētā nodokļa likumā noteiktajā vispārējā kārtībā par pārskata periodu (ārpus vienkāršotā nodokļa samaksas risinājuma), ja ir iestājies vismaz viens no šādiem gadījumiem:

1) nodokļu maksātājs zaudē tiesības izmantot vienkāršoto nodokļa samaksas risinājumu – ar datumu, kad nodokļu maksātājs, ievērojot konkrētā nodokļa likuma nosacījumus, zaudē tiesības izmantot vienkāršoto nodokļa samaksas risinājumu;

2) šā likuma 148. panta pirmās daļas 2. punktā minētajos gadījumos aptur saimnieciskās darbības ieņēmumu konta darbību – par visu apturēšanas periodu, sākot ar saimnieciskās darbības ieņēmumu konta darbības apturēšanas datumu;

3) nodokļu maksātājs izbeidz vienkāršotā nodokļa samaksas risinājuma piemērošanu – ar Valsts ieņēmumu dienesta šā likuma 148. panta piektajā daļā paziņoto vienkāršotā nodokļa samaksas risinājuma piemērošanas izbeigšanas datumu.

(9) Valsts ieņēmumu dienests sniedz nodokļu maksātājam tā rīcībā esošo informāciju par vienkāršotā nodokļa samaksas risinājuma ietvaros ieturētā un vienotajā nodokļu kontā pārskaitītā nodokļa apmēru, ja nodokļu maksātājam rodas pienākums deklarēt un maksāt nodokli konkrētā nodokļa likumā noteiktajā vispārējā kārtībā par pārskata periodu (ārpus vienkāršotā nodokļa samaksas risinājuma). Valsts ieņēmumu dienests tā rīcībā esošo informāciju iekļauj tās deklarācijas sagatavē, kuru nodokļu maksātājam rodas pienākums iesniegt, Valsts ieņēmumu dienesta elektroniskās deklarēšanas sistēmā.

(10) Ja vienkāršotā nodokļa samaksas risinājuma piemērošanu izbeidz atbilstoši šā likuma 148. panta piektajai vai sestajai daļai, kamēr nav iestājies saimnieciskās darbības ieņēmumu konta izmantošanas izbeigšanas datums, nodokļa aprēķināšanu un ieturēšanu veic vienkāršotā nodokļa samaksas risinājuma ietvaros, ievērojot šajā pantā noteikto kārtību un nosacījumus.

(11) Valsts ieņēmumu dienests, pamatojoties uz kredītiestādes sniegto informāciju un vienotā nodokļu konta informāciju par nodokļa apmēru no saimnieciskās darbības ieņēmumu konta, reģistrē un uzskaita nodokļu maksātājam saimnieciskās darbības ieņēmumu konta ieņēmumus, ieturēto un vienotajā nodokļa kontā ieskaitīto nodokli no saimnieciskās darbības ieņēmumu konta ieņēmumiem.

(12) Nodokļu maksātājam triju gadu laikā no vienkāršotā nodokļa samaksas risinājuma ietvaros ieturētā nodokļa ieskaitīšanas vienotajā nodokļu kontā ir tiesības iesniegt Valsts ieņēmumu dienesta elektroniskās deklarēšanas sistēmā iesniegumu strukturētu datu formā un pieprasīt nepareizi ieturētā nodokļa atmaksu. Valsts ieņēmumu dienests izskata šo iesniegumu un veic nepareizi ieturētā nodokļa atmaksu, ievērojot šā likuma 28. panta otrajā daļā noteikto kārtību. Nodokļa atmaksu veic uz nodokļu maksātāja norādīto maksājumu kontu, kas nav saimnieciskās darbības ieņēmumu konts.

(13) Ja nodokļu maksātājs konstatē, ka no saimnieciskās darbības ieņēmumu kontā ieskaitītajiem vai iemaksātajiem ieņēmumiem nodoklis netiek ieturēts un ieskaitīts vienotajā nodokļu kontā šā likuma 149. pantā noteiktajā kārtībā, tas nekavējoties informē Valsts ieņēmumu dienestu vai kredītiestādi.

(14) Darbības, ko kredītiestāde veic saskaņā ar šo nodaļu, šā likuma izpratnē nav uzskatāmas par nodokļa administrēšanas darbībām.

**150. pants. Datu apmaiņa vienkāršotā nodokļa samaksas risinājuma ietvaros**

(1) Vienkāršotā nodokļa samaksas risinājuma ietvaros datu apmaiņa starp Valsts ieņēmumu dienestu un attiecīgo kredītiestādi notiek elektroniski, tiešsaistes režīmā.

(2) Valsts ieņēmumu dienests publicē datu apmaiņas struktūru."

Likums stājas spēkā 2021. gada 1. jūlijā.

Finanšu ministrs

J. Reirs